Резюме на основните елементи от ГСП от 2013г. 

на ТП ДЛС „РОСИЦА”
индикатор 7.5.1 от Националният стандарт на Република България
Горскостопанският план /ГСП/ на ТП ДЛС „Росица” е утвърден на 17.04.2014г. от Изпълнителния директор на ИАГ-София, важи за 10 годишен период и е изработен от лесоустройствена група при “Агролеспроект”  ЕООД, гр. София.

За картна основа са използвани цифровите модели на КВС, получени от ИАГ, от които е направено и разделянето на горите по собствености.

ГСП се състои от следните части:

1. Том 1 – Обяснителна записка /включваща Инвентаризация, Горскостопански план, План за защита от пожари на горските територии, Защитни горски територии за защита на водите и данни за Защитени зони по Директива Натура 2000 на горските територии и земеделските територии, придобили характеристика на гори на територията на ТП ДЛС “Росица”, разположени в община Севлиево, област Габрово;
2. Том 1А – Приложения;

3. Том 1Б – Кратки обяснителни записки по ГСУ;

4. Том 2 – Ловностопански план;

5. Томове  таксационни описания

6. Комплекти карти.

а/ Цели на стопанисването
Разработката е в резултат на извършените теренно-проучвателни работи през лятото и есента на 2012 година, въз основа на които е изготвен нов горскостопански план на стопанството.

В ГСП подробно са анализирани природните условия и типовете горски месторастения в района на стопанството и е изчислен еколого-икономическият ефект от проектирания подходящ за месторастенията бъдещ състав.
В резултат на изводите от състоянието на растителността и насажденията се дава и оценка на типовете горски месторастения и видовете подходящи за всеки тип месторастене за в бъдеще.

Целта на настоящия ГСП е с направения анализ на типовете месторастения и продуктивната им възможност, насоките на стопанисването на насажденията да бъдат такива, че да се осигури максимален производствен ефект, както по количество, така и по качество на добиваните сортименти. Наред с това с определянето на видовете подходящи за всеки тип месторастене в най-кратки срокове ще се увеличи продуктивността на гората от единица горска площ, ще се подобрят защитните, водоохранни, водорегулиращи, здравни и други специални функции на насажденията.
В административно отношение ТП ДЛС “Росица” се числи към СЦДП Габрово и е разположено в териториалния обхват за контрол на Регионална дирекция по горите (РДГ) Велико Търново.
ТП ДЛС „Росица”, като териториално поделение на Северноцентрално държавно предприятие, осъществява функциите на държавното предприятие в определения му обхват на дейност, а именно:

· изпълнение на горскостопанския план за горските територии – държавна собственост;

· изпълнение на ловностопанския план; 

· изпълнение на поддържащи и/или възстановителни дейности в горски територии – държавна собственост, предвидени в планове за управление на защитени територии; 

· организиране и провеждане на мероприятия по защита на горските територии – държавна собственост;

· организиране и провеждане на противоерозионни мероприятия; 

· поддържане разнообразието на екосистемите и опазване на биологичното разнообразие в тях;

· организиране и възлагане на проектирането и строителството в горите и земите в горските територии – държавна собственост;

· създаване на нови гори върху земеделски територии;

· опазване на горските територии – държавна собственост;

· предоставяне и извършване на обществени услуги.

То организира и провежда противопожарни мероприятия в горските територии. 

Държавното ловно стопанство извършва стопанисване и ползване на дивеча в държавните ловностопански райони на територията на ДЛС „Росица” в случаите и по реда, определени в Закона за лова и опазване на дивеча. Поддържа разнообразието на екосистемите и опазване на биологичното разнообразие в тях.

Държавното ловно стопанство управлява горите от държавните горски територии, извършва организиране и провеждане на лесозащитни и противоерозионни мероприятия в тях. 

То осъществява организиране и възлагане на проектирането и строителството в горите и земите в горските територии. Създава нови гори върху земеделски територии. 

Държавното ловно стопанство осъществява опазването на горските територии и опазване на дивеча и рибното богатство. То може да осъществява и други дейности, в т. ч. туристическа, рекламна и външнотърговска дейност.

б/ Описание на горските ресурси, екологичните ограничения, ползване и собственост на земите, социално-икономическите  условия, както и профила на прилежащите територии
Държавно ловно стопанство “Росица” се намира между 42º45′ и 42º53′ северна ширина и между 24º58′ и 25º11′ източна дължина по Гринуич. Съставено е от един основен комплекс гора с неправилна кръгла форма и множество малки горички и комплекси пръснати из селскостопанския фонд, които изцяло попадат в северните склонове на Централна Стара планина на изток от вр. Русалка (Марагидик) между върховете Зелениковец, Куртбашица, Мали бухал, Корита и Мезева локва от юг; на север по билата на Леви връх – Черешките – Бобчовица и Бухала – Мечкови чуки; на изток Мечкови чуки – Осениковец – Мезева локва и запад вр. Зелениковец по р. Киевщица.

Общата площ на ТП ДЛС “Росица” е 13 401,3 ха, от която 13 105,2 ха дървопроизводителна /97,8 % от общата площ/ и 296,1 ха недървопроизводителна. От незалесената дървопроизводителна площ 15,7 ха заемат невъзобновените сечища, или 0.1% от общата площ. Пожарища и голини няма. 

       От общата недървопроизводителна площ 296,1 ха,  с най-голямо участие са поляните – 165,8 ха – 1,2 % от общата площ, следвани от автомобилните пътища  просеките – 44,5 ха – 0,4 %, дивечовите ниви – 45,2 ха – 0.4 % и просеките – 25.3 ха – 0.2 %. 

Цялата дървопроизводителна площ на държавното ловно стопанство се заема два пояса със съответните подпояси в тях, а именно:

М-I- Долен равнинно-хълмист и хълмисто-предпланински пояс на дъбовите гори (0-600 м н.в.)

М-I-2 - Подпояс на равнинно-хълмистите дъбови гори (0-400 м н.в.)

М-I-3 - Подпояс на хълмисто-предпланинските смесени широколистни гори (400-600 м н.в.)

М-II  - Среден планински пояс на горите от бук и иглолистни (600-1800 м н.в.)

М-II-1 - Подпояс на нископланинските гори от горун, бук и ела (600-1000 м н.в.) М-II-2 - Подпояс на среднопланинските гори от бук, ела и смърч (1000-1500 м н.в.)

 Преобладават дървостоите с надморска височина от 501 до 750 м, с общ сбор – 56,4 %. 

Държавно ловно стопанство “Росица” стопанисва част от горите в общинa Севлиево. Населените места в района са селата Стоките, Кръвеник и Батошево.

Площта на част от община Севлиево (само селата Стоките, Кръвеник и Батошево) е 18486.9 ха, от която 13401,3 ха попадат в територията на ТП ДЛС “Росица”. Залесената територия (вкл. сечища и пожарища) е 13105,2 ха. При това положение лесистостта е 70,89%.

                                                                                                                         Таблица 1.1.

Разпределение на общата площ в ТП ДЛС „Росица” по видове собственост

	
	обща
	
	в т.ч.
	

	Вид собственост
	площ,
	%
	залесена
	%

	
	ха
	
	площ, ха
	

	Горски територии на държавна собственост
	10257,7
	76.5
	9979,1
	76.3

	Горски територии, собственост на община Севлиево
	1583,7
	11.8
	1568,2
	12.0

	Горски територии на физически лица
	1539,2
	11.5
	1523,8
	11.6

	Горски територии на юридически лица
	20,7
	0.2
	18,4
	0.1

	Всичко
	13401.3
	100.0
	13089.5
	100.0


Разпределението на горските територии в района на ТП ДЛС „Росица” по видове собственост е представено в табл.1.1.

 в/ Описание на лесовъдските и/или други системи за управление, базирани на екологията на въпросната гора и информация от инвентаризацията на ресурсите

Според класификационната схема на типовете горски месторастения, територията на ловното стопанство попада в Мизийска област – подобласт Северна България. Във вертикално отношение горските масиви са разположени в долния равнинно-хълмист и хълмисто-предпланински пояс на дъбовите гори (М-I) и в средния планински пояс на горите от бук и иглолистни (М-II). Те от своя страна са разделени на 4 подпояса с неголямо видово разнообразие, а именно:                                                                                      
1. Подпояс на равнинно-хълмистите дъбови гори (0-400 м н.в.)
Естествените насаждения в този подпояс са представени главно от габър, цер, благун, бук и келяв габър, както и култури от бял бор, черен бор, акация (голяма част от която - издънкова) и смърч.
2. Подпояс на хълмисто-предпланинските смесени широколистни гори (400-600 м н.в.)
Облика на този подпояс се оформя от буково-габъровите гори. Букът образува чисти и смесени с габър, по-рядко с цер и сребролистна липа насаждения. В този подпояс се намират и някои габърови насаждения с много добра производителност. Създадените култури са от бял бор, черен бор и смърч.
3. Подпояс на нископланинските гори от горун, бук и ела (600-1000 м н.в.)
Този подпояс се среща изцяло в Старопланинския масив и в него преобладават чистите широколистни гори от бук, както и смесените с габър. Като единични примеси се срещат явор, липа, трепетлика и други. Културите, създадени тук, са от бял бор и черен бор.
4. Подпояс на среднопланинските гори от бук, ела и смърч (1000-1500 м н.в.)
Облика на този подпояс се определя изцяло от чистите широколистни гори от бук. Като единични примеси се среща габъра, но много рядко. Културите създадени тук са предимно от смърч и бял бор.

От храстовата растителност са разпространени обикновения глог, дрян, келяв габър и др.
След провеждане на предвидените лесовъдски мероприятия, бъдещият състав на насажденията ще бъде по-устойчив биологически, с по-висока продуктивност и по-добри защитни и рекреационно-украсни функции. 

Диаграма № 1

Разпределение на залесената площ на ТП ДЛС „Росица” по видове гори

Диаграма № 2

Разпределение на залесените площи на ТП ДЛС “Росица” 

по дървесни видове

 Бял бор 10.5%

 Смърч 2.5%

 Черен бор 3.7%

 Дуглазка ела 0.3%

 Зимен дъб 3.3%

 Бук 61.7%

 Цер 1.6%

 Благун 0.6%

 Габър 11.5%

 Акация 3.1%

 Едролистна липа 0.2%

 Сребролистна липа 0.5%

 Червен дъб 0.1%

 Трепетлика 0.1%

 Бреза 0.1%

 Келяв габър 0.2%

г/ Описание и обосновка на планираните горскостопански мероприятия с лесовъдската и екологичната им логика, върху която са основани 
Основния приоритет при управлението на горите е тяхното устойчиво стопанисване и ползване. Тук влизат както ползването на горите и техните материални ресурси (основни и странични/специални ползвания), така и проблемите, свързани с опазването и организацията на дейностите в горите и взаимодействията между собственици, стопани и ползватели.

Основната цел е горите да се стопанисват устойчиво, като се използват щадящи горскодървесната растителност лесовъдски системи и практики, осигуряващи трайно задоволяване на нуждите на обществото от дървесни и недървесни ресурси.

В горите на ТП ДЛС „Росица” са проектирани следните видове сечи: възобновителни (съобразно възприетите турнуси по стопански класове), отгледни и санитарни.

Първостепенна задача при проектирането на възобновителните сечи е да се създадат условия за семенното възобновяване на насажденията в превръщателните стопански класове, увеличаване на продуктивността и подобряване на състоянието им и отглеждане на млади семенни дървета.

Проектираните отгледни сечи целят регулиране на състава, произхода и растежа на насаждението, селекция на дърветата, подобряване на защитните и рекреационни функции, подобряване на здравословното състояние и устойчивост на насажденията, съкращаване срока за производство на едра строителна дървесина, намаляване риска от пожари. Интензивността и повторяемостта им е избрана в зависимост от състава, възрастта и състоянието на насажденията.

Санитарни сечи са проектирани при установяване на повреди в насажденията, причинени от биотични или абиотични фактори.

Възобновителни сечи

Съобразно биологическите особености на дървесните видове, типовете месторастения, състоянието на насажденията, хода на възобновителния процес и целта на стопанисването е предвидено да се водят следните видове възобновителни сечи: постепенно-котловинна, групово-постепенна  и гола.

Постепенно-котловинна сеч е планирана в гори от светлолюбиви дървесни видове. След провеждане на подготвителната и осветителната фаза на краткосрочно-постепенната сеч се отварят котли с площ 0,2 ха в местата с най-голямо количество подраст. Котлите се разширяват, когато по периферията им се появи достатъчно количество подраст и продължава до окончателното изсичане на зрелия дървостой. Тази сеч е по-гъвкава от другите сечи в контекста на използване на възобновяването и разкриване на укрепналия подраст. Възобновителния период е 30 години, като е предвидена да се изведе в насажденията от  габър, зимен дъб, благун и цер.

Общо през десетилетието постепенно-котловинна сеч е предвидена да се изведе на площ от  23,0 ха.
Групово-постепенна сеч се провежда във високостъблени насаждения с преобладание на сенкоиздържливи дървесни видове, разновъзрастни високостъблени насаждения, високостъблени насаждения от светлолюбиви дървесни видове, когато възобновяването е от сенкоиздържливи видове или са налице условия за такова възобновяване, бялмурови насаждения, високобонитетни чисти и смесени издънкови букови насаждения за превръщане в семенни. 

Групово-постепенната сеч се провежда с цел формиране и поддържане на неравномерна възрастова, хоризонтална и вертикална структура с възобновителен период не по-малък от 40 години. 

Този вид сеч се провежда при спазване на следните правила: 

1. дървостоят се отсича постепенно под формата на прозорци, които се разширяват; 

2. прозорците се залагат в местата със започнал възобновителен процес; 

3. при липса на възобновяване в иглолистни гори прозорците се залагат на два пъти в места със склопеност, по-голяма от 0,6, като първия път склопеността в прозореца се свежда до 0,4 в семеносна година, а окончателното изсичане на дървостоя в прозореца се извършва при започнал възобновителен процес; 

4. на 1 ха се залагат до 3 прозореца с диаметър 20 - 25 м; 

5. дървостоят около прозорците в ивица с ширина 15 - 20 м се изрежда до склопеност 0,5 - 0,6; 

6. разширяването на прозорците се извършва, когато подрастът е в достатъчно количество и е укрепнал; 

7. едновременно с разширяването на прозорците във възобновените участъци се провеждат съответните отгледни сечи, включително и отглеждане на подраста. 

8. интензивността на сечта при всяка лесовъдска намеса не може да превишава 25 на сто. 

През десетилетието на територията на ТП ДЛС “Росица” групово-постепенната сеч е планирана да се изведе на обща площ от 2 174,0 ха.
Гола сеч е планирана на площ от 195,2 ха само в акациеви насаждения.
Отгледни сечи
През следващото десетилетие е планирано извеждане на отгледни сечи върху обща площ от  3 524,7 ха.

По вид на отгледната сеч, площта се разпределя, както следва:

- осветление
-
      56,2 ха
-
1,6 %

- прочистка
-
    257,1 ха
-
7,3 %

- прореждане
-
 1 977,9 ха
-        56,1 %

- пробирка
-
 1 200,3 ха
-        34,1 %

- селекционна
-
      33,2 ха
-         
0,9 %

 Всичко

            3 524,7 ха
-      100,0 %
Осветление се провежда от възникване и склопяване на насажденията до възрастта, в която започва интензивно нарастване на дърветата по височина. Осветлението ще се извърши двукратно през десетилетието, поради което е посочена удвоената площ  на тези територии – 56,2 ха.

Прочистки са планирани в склопени култури и насаждения на възраст от 11 до 20 години включително, с пълнота 0,9 и 1,0. В насаждения с пълнота 0,8 и наличие на гъсти групи (с пълнота 0,9 и 1,0) е предвидена прочистка в гъстите групи. Интензивността при прочистките варира от 10 до 35%, в зависимост от пълнота, дървесния вид, бонитет, месторастене, а за иглолистните култури от схемата на залесяване.  

При букови, зимендъбови и габърови насаждения материален добив не е начислен. 

Основната задача на прочистките е регулиране на състава, произхода, пълнотата, качествената структура и здравословното състояние на дървостоя.

През ревизионния период са предвидени прочистки в насаждения и култури с обща площ от 257,1 ха.

Прореждане – Планирано е в насаждения и култури от 21 до 40 години, а за семенните дъбови насаждения – от 21 до 60 години, с пълнота 0.8 – 1.0, а при неравномерен строеж и пълнота 0.7 – само в гъстите групи (0.9 – 1.0). Интензивността им варира от 10 до 35 % в зависимост от пълнотата, дървесния вид, типа месторастене и схемата на залесяване. При интензивност над 25 % сечта следва да се изведе на два пъти, за да не се разстроят дървостоите.
Основната цел прореждането е да се осигури прираст по височина.

През ревизионния период са предвидени прореждания в насаждения и култури с обща площ от  1 977,9 ха.

Пробирки са планирани в насаждения и култури от 41 години до зряла възраст (при семенния бук, габър и дъб – от 61 години) с пълнота 0,8-1,0, а при неравномерен строеж и пълнота 0.7 – само в гъстите групи (0.9 – 1.0). Интензивността на сечта варира от 10 до 35 % в зависимост от пълнотата, дървесния вид, бонитета и типа месторастене.

Основната цел е осигуряване условия за прираст по диаметър.

В насажденията и културите с пълнота 0,8, поради високия текущ прираст на младите и средновъзрастни дървостои е целесъобразно да се проведат повторно отгледни сечи в края на десетилетието с интензивност съобразно състоянието им.

През ревизионния период пробирки ще се водят в насаждения и култури с обща площ от 1 200,3 ха.

Селекционна сеч. Основната цел е подобряване селекционните качества на отделните стъбла за производство на висококачествен семенен материал. Интензивността на сеч е 10 % и 20 %, като целта е да се достигне склопеност 0.6 – 0.7. Сечта е съгласувана с горска семеконтролна станция – гр.София.
Предвидено е селекционна сеч да бъде изведена на площ от 33.2 ха.
Санитарни сечи
Планирани са на обща площ от 545,4 ха, от която 410,8 ха са в иглолистни гори. Задействани са дървостои, при които процентът на увреждане е по-висок от този на отгледната или възобновителна сеч при съответната пълнота.

Санитарните сечи са планирани в резултат на повреди след некрози по смърча, суховършия, снеголоми, снеговали, ветровали, ветроломи, гниене и други. Процентът на увреждане на дървостоите е среден до висок – от 15 до 100%.   
д/ Ниво/обем на ползване от горски продукти и обосновка на избора на дървесните видове за добив

Общият размер на ползването от всички видове сечи в горите, държавна собственост през десетилетието ще бъде 394 505 куб.м (без клони), или средногодишно 39 450 куб.м, от които:

	- от възобновителни сечи
	-
	165 790 куб.м
	-
	42,0 %

	- от отгледни сечи
	-
	157 065 куб.м
	-
	39,8 %

	- от санитарни сечи
	-
	63 890 куб.м
	-
	16,2 %

	- от технически сечи
	-
	7 760 куб.м
	-
	2,0 %

	  Всичко
	
	394 505 куб.м
	-
	100,0%


В горите държавна собственост на ДЛС „Росица” годишното ползване по ГСП от 2013 година е 39 450 куб.м (без клони), което представлява 96,3 % от средния годишен прираст  в тези гори  –  40 951 куб.м. 

В сравнение с общия запас, който е 2 632 925 куб.м, размерът на годишното ползване е 1,49 %,  а ползването на 1 хектар залесена площ  е 3,95 куб.м – 13 776 ха.

При сравнение на планираното ползване през 2003 год. и 2013 год. се наблюдават следните особености : 

- планираното ползване спрямо средния годишен прираст се увеличава от 84,9% на 96,2%.
- планираното ползване спрямо запаса се увеличава  от 1,46 % на 1,49 %. 
- планирането ползването от 1 хектар залесена площ се увеличава  от 3,47 % на  3,95 м3/ха. 
При извеждане на сечите трябва да се прилага системен контрол от страна на стопанството, с цел повишаване качеството на добиваната дървесина, чрез добиване на предвидената в окомплектовката сортиментна структура.

Посочените добиви се отнасят общо за ползването през десетилетието. Същите са в зависимост от комплектованите насаждения за сеч през съответната година.
е/ Описание и обосновка на ползваните различни техники и оборудване за дърводобив
При правилно провеждане на лесокултурните и лесовъдски мероприятия ще се постигне по-пълно използване на съществуващите растежни условия за производство на дървесина. Едновременно с повишаване на продуктивността на гората се осигурява и подобряване на другите полезни функции на горските екосистеми. 
Ползването на дървесина от горите се извършва, както за задоволяване нуждите на обществото, така и за подобряване състоянието на насажденията и осигуряване на устойчивото им развитие. При стопанисването им се спазва принципа за непрекъснатост, постоянство и неизчерпаемост на ползването. Ползването от горските територии по смисъла на закона представлява добива на дървесина и/или странични ползвания, както и разпореждането с тях.

Освен камералната работа по определяне обема на годишното ползване, залегнало в годишния план за ползване по видове сечи, видове гори и дървесни видове, предшестващия подбор на подлежащите за сеч насаждения, дърводобивната дейност има важно, ако не и основно значение за икономическата дейност на стопанството. Това се допълва от факта, че дърводобива като дейност, заплащана от страна на горското стопанство от една страна, е и дейност извършвана от ползвателите в сектора, от друга. И за двете страни разходите за изпълнението й трябва да са ниски, за да има възможност за по-висока печалба при последваща реализация на добитата дървесина. Дърводобивът се осъществява съгласно Наредба за условията и реда за възлагане изпълнението на дейности в горските територии-държавна и общинска собственост, както и за ползването на дървесина и недървесни продукти чрез възлагане на фирми изпълнителки, регистрирани в публичния регистър на ИАГ. Тези фирми най-често участват и в покупката на добитата дървесина.
Съществена част от дърводобива е избора на технология на дърводобив. По своята същност технологията на дърводобива е цялостната организация, съвкупност от процеси, чрез които се получава краен продукт – дървесина. 

Разработването на технологичен план на добив на дървесина, съдържа схема на разработване на сечището с разположение на гравитационни зони и полета, разположение на горскотранспортните пътища и временни складове, технологична схема, обхващаща първичната обработка на дървените материали със съответните операции /кастрене и разкройване/, къде ще бъдат извършени – на сечището, на извозния път, на временния склад, извозът на дървените материали от сечището до временния склад, продължителност на периода за добив, организация на труда /работна група или бригада/.

Върху схемата на разработване на сечището оказват влияние наклона на терена, формата и размерите на сечището, характеристиката на насажденията с таксационните си данни /възраст, дървесен вид, вида на гората, среден диаметър, среден запас на ha/, а върху схемата - броя и вида на машините, броя работници, заети в дърводобива. Неизменно свързана с технологията на дърводобив е и последващото товарене, сортиране и рампиране на дървесината.

По-конкретно на територията на ТП ДЛС „Росица” услугата дърводобив се извършва, както с фирми ползвателки, така и със собствени работници, назначени към стопанството.

Условията за избор на технология на дърводобив е много трудна, поради стръмните (69,5 %) и много стръмните (13,0 %) наклони на терена спрямо общата площ на стопанството, често неправилна форма на сечището, с извозно разстояние 100-700 м.
Технологичният вариант, който най-често се практикува е първичната обработка да се извършва в сечището /кастрене/ и разкройване на временния склад, като извозът на дълги секции до временния склад се осъществява със специализирана техника или въжена линия. Използва се и технологичен вариант, при който кастренето и разкройването се извършва в сечището, а сортиментите се транспортират до временния склад чрез специализирана техника или животинска тяга. 
ж/ мерки за идентифициране и опазване на редки, застрашени и изчезващи видове и/или техните местообитания
На територията на ТП ДЛС “Росица” се намират следните защитени природни обекти:
1. Защитена местност “Батошевски манастир”, обявена със заповед № РД-1319 от 27.12.2002 г. на МОСВ.
На територията на ТП ДЛС “Росица” части от две  Защитени зони по Натура 2000:
1. Защитена зона “Централен Балкан - буфер” BG0001493 - за опазване на природните местообитания и на дивата флора и фауна (Директива за Местообитанията)  - обявена по Директива 92/43/ЕЕС, съгласно чл. 8, ал. 1, т. 2 от Закона за биологичното разнообразие с РМС № 811 от 16.11.2010 г. - с обща  площ  от  7917.6 ха.
2. Защитена зона “Централен Балкан Буфер” BG0002128 - за опазване на дивите птици (Директива за птиците), обявена по Директива 79/409/ЕЕС, съгласно чл. 8, ал. 1, т. 2 от Закона за биологичното разнообразие с РМС № 335 от 26.05.2011 г. - с обща площ от  770,1 ха.
Общата площ на всички Защитени зони по Натура 2000, разположени върху горските територии на ТП ДЛС “Росица” е 7 917.6 ха, което представлява 59.1% от  площта  на стопанството ( което се дължи на това, че площта на защитена зона „Централен Балкан – буфер за местообитанията BG0001493 изцяло се припокрива с площта на „Централен Балкан Буфер” за птиците BG0002128).
Стопанството има разработен Доклад за Гори с висока консервационна стойност, както и влезли в сила Заповеди на Директора на стопанството, свързани с прилагането на принципите на Националният стандарт на Република България.
     Целта на въвеждането на понятието Гори с висока консервационна стойност е да пренасочи дебатите по определянето на конкретни видове гори (напр. първична, вековна гора, и т.н.) или методи за дърводобив, съгласно съвременните схващания, като насочи вниманието към стойностите, които правят гората значима. Чрез определяне на тези ключови стойности и осигуряване на тяхното запазване или повишаване, става възможно вземането на рационални решения за стопанисването на горите, съвместими със запазването на важните екологични и социални стойности.
     ГВКС притежават екологични и социални стойности като например уникално биоразнообразие, водоохранни и противоерозионни функции, представляват културно наследство или съхраняват археологически обекти. Там, където тези стойности са от съществена необходимост или имат критично значение, гората представлява Гора с Висока Консервационна Стойност.
Процесът, свързан с ГВКС допълва планирането на политическо ниво - разработване на Национални Горски Програми, Натура 2000. Концепцията разчита на определяне на ВКС и последващото им стопанисване с цел запазване или повишаване на тези стойности. Тя носи допълнителни отговорности по стопанисването на горите. Прилагането на концепцията за ГВКС в процеса на горското планиране е гаранция за постигане на по-добро управление и защита.

Съгласно актуализиран Доклад за ГВКС на ТП ДЛС „Росица” на територията на стопанството са определени следните ГВКС:

 - площ на гори с ВКС 1 – 8 039,8 хa;

 - площ на гори с ВКС 2 – 9 979,0 хa;

 - площ на гори с ВКС 3 – 8 039,8 хa;

 - площ на гори с ВКС 4 – 9 868,9 хa;

 - площ на гори с ВКС 6 – 79,1 хa.
Общата площ на горите с ВКС в държавните горски територии на стопанството е 10257,7 хa. Спазвайки принципите на Националният стандарт са определени и 10% от залесените горски територии, държавна собственост, без ползване, за запазване на биоразнообразието, а именно 1029,3 хa, като в това число 744,1 ха са Гори във фаза на старост.
з/ Карти, обозначаващи горските ресурси, включително видове гори, водни течения и дренажи, отдели/подотдели, пътища, сечища, складове за дървесина и преработвателни мощности, защитени територии, уникални биологични или културни ресурси /ГВКС/, както и други планирани дейности
Към изработения ГСП са приложени и следните карти: 

· На планираните мероприятия;

· По видове собственост;

· За защита от пожари по класове на пожарна опасност;

· На защитените зони по ЗБР;

· На горите с ВКС;

· На листовете;

· На землищата;

· На ГСУ;

· На почвите;

· На геоложките формации;

· На защитените територии по ЗБР;

· На ловностопанските мероприятия;

· На ловностопнските райони.

и/ Природозащитни мерки, основани върху оценки на околната среда
При планиране и преди извеждане на мероприятия се прави оценка на въздействието на дейностите върху околната среда, включително се определят мерки за намаляване на отрицателното въздействие. Дейностите се съобразяват с утвърдените програми, планове, горскостопански практики, доклад за ГВКС, както и с резултатите от мониторинга на биологичното разнообразие и ГВКС.

к/ Противопожарен план и карти на районите с повишен риск от пожари

Горските територии на ТП ДЛС “Росица” представляват един противопожарен блок, за който са планирани необходимите противопожарни мероприятия. Противопожарните дялове са обособени от участъци с еднакъв клас на пожарна опасност и са нанесени на противопожарните стопански карти в мащаб 1:25000.

Възможните източници, от които би могла да възникне пожарна опасност за горските комплекси в района на ТП ДЛС “ Росица” са разположените сред тях населени места, пресичащите ги шосета и пътища, биваците на туристи, пастири, горски работници и др.

Най-честите причини за възникване на пожари са следните:

- Изгаряне на треви и храсти при почистване на ливади и ниви, които граничат с гора;

- Изхвърляне на неизгасени клечки кибрит и фасове;

- Небрежно боравене с огън от работници, пастири, туристи;

- Техническа неизправност на машини и превозни средства, работещи в гората;

- Самозапалване на лесно запалими вещества и материали;

- Аварии на електрически далекопроводи, които минават над и в близост до горите;

- Самозапалване на сухи треви или дървета при природни явления (мълнии).

Противопожарните дялове са обособени от участъци с еднакъв клас на пожарна опасност и са нанесени на картите за защита от пожари в мащаб 1:25 000 със съответния цвят на класа на пожарна опасност. Класа на пожарна опасност на насажденията и останалите горски площи е определен според характеристиката на преобладаващите насажденията и степента на овлажняването на месторастенето .
В таблица е показано разпределението на площта по класове на пожарна опасност.

Разпределение на общата площ според класовете на пожарна опасност по ГСУ в горски територии на ТП ДЛС „Росица”
	ГСУ
	Класове на пожарна опасност
	Всичко

	
	I клас мн.висока
	II клас
висока
	III клас
средна
	IV клас
ниска
	V клас
мн.ниска
	

	хектари

	I ГСУ „Бяла”
	-
	-
	-
	135.4
	2069.7
	2205.1

	II ГСУ „Росица”
	-
	-
	-
	587.1
	3696.1
	4283.2

	III ГСУ „Кладев рът”
	-
	-
	-
	773.9
	1850.0
	2623.9

	IV ГСУ „Стоките”
	10.1
	-
	-
	2117.0
	2162.0
	4289.1

	Общо за ТП ДЛС „Росица”
	10.1
	-
	-
	3613.4
	9777.8
	13401.3

	%
	0.1
	-
	-
	27.0
	72.9
	100.0


Планираните противопожарни съоръжения и наличните изкуствени и естествени такива са нанесени върху картата на противопожарните мероприятия в М 1:25 000.
л/ плановете за мониторинг на прираста, възобновяването и динамиката на насажденията
Мониторингът се извършва с цел идентифициране на наблюдаваните промени в условията на ресурсите по отношение на темповете на растеж, определяне на социално-икономическите аспекти, определяне влиянието на горскостопанските дейности върху измененията на околната среда. Изводите от мониторинга се вземат от утвърдени форми съгласно националното законодателство и утвърдени стандартни формуляри.
28.05.2018г.                                                        Изготвил:

